O B E C  Moravský Svätý Ján
_______________________________________________________________

N Á V R H 

Všeobecne  záväzné   nariadenie  
č. 1/2020.

O nakladaní s komunálnym odpadom a drobným stavebným odpadom a miestnom poplatku za komunálny a drobný stavebný odpad na území obce Moravský Svätý Ján

Návrh VZN vyvesený na úradnej tabuli obce  dňa : 27.11.2020
Návrh VZN zverejnený na internetovej adrese obce dňa : 27.11.2020
VZN schválené OZ v Moravskom Svätom Jáne, dňa: 15.12.2020, Uznesením OZ č. :../2020
VZN  vyvesené na úradnej tabuli obce Moravský Svätý Ján dňa: …………………………….
VZN nadobúda účinnosť dňom: 01.01.2021

                                                                                                                                        
                                                                                       
                                            _____________________________                                                                                                                                                  
                                             Anton Emrich, starosta 
                                                                                                   
Obecné zastupiteľstvo obce Moravský Svätý Ján, na základe ust. § 11a  ods. 9  zákona SNR č. 369/1990 Zb. o obecnom zriadení v znení neskorších predpisov,  v y d á v a    t o t o   

	Všeobecne  záväzné   nariadenie  
č. 1/2020.
O nakladaní s komunálnym odpadom a drobným stavebným odpadom a miestnom poplatku za komunálny a drobný stavebný odpad na území obce 

1.	Časť – Úvodné ustanovenia
§1 - Predmet, účel a pôsobnosť nariadenia
1.	Toto VZN vymedzuje v zmysle hierarchie odpadového hospodárstva práva a povinnosti obce, pôvodcov a držiteľov odpadu v oblasti nakladania s komunálnymi odpadmi a s drobnými stavebnými odpadmi, najmä spôsob zberu, prepravy, zhodnocovania a zneškodňovania komunálnych odpadov a drobných stavebných odpadov, spôsob nakladania s jednotlivými zložkami triedeného komunálneho odpadu, vrátane starostlivosti o miesto určené na ukladanie a odpadu na území obce .
2.	Toto nariadenie upravuje nakladanie s komunálnymi odpadmi a drobnými stavebnými odpadmi, ktoré vznikajú na území obce:
a)	pri činnosti fyzických osôb;
b)	pri činnosti právnických osôb alebo fyzických osôb oprávnených na podnikanie;
c)	z činností pri čistení verejných komunikácií a priestranstiev, vrátane verejnej zelene, parkov a cintorínov.
3.	Ustanovenia tohto VZN sú účinné na celom území obce.

§2 - Vymedzenie základných pojmov
1.	Odpad je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade s týmto zákonom alebo osobitnými predpismi povinný sa jej zbaviť.
2.	Prúd odpadu je skupina druhov odpadov s podobnými vlastnosťami, ktoré umožňujú ich ďalšie spoločné nakladanie.
3.	Biologicky rozložiteľný odpad  je  odpad,  ktorý je  schopný  rozložiť  sa  anaeróbnym spôsobom alebo aeróbnym spôsobom, ako je najmä odpad z potravín, odpad z papiera a lepenky, odpad zo záhrad a parkov.
4.	Biologický odpad  je  biologicky rozložiteľný odpad zo záhrad a  z  parkov, odpad z potravín a kuchynský odpad z domácností, reštaurácií, zo stravovacích a z maloobchodných zariadení a porovnateľný odpad z potravinárskych podnikov. 
5.	Biologicky rozložiteľné komunálne odpady sú všetky druhy biologicky rozložiteľných odpadov, ktoré je možné zaradiť do skupiny 20 Komunálne odpady 
6.	Nebezpečný odpad je odpad, ktorý má aspoň jednu nebezpečnú vlastnosť uvedenú v prílohe osobitného predpisu.
7.	Odpadové hospodárstvo je súbor činností zameraných na predchádzanie a obmedzovanie vzniku odpadov a znižovanie ich nebezpečnosti pre životné prostredie a na nakladanie s odpadmi v súlade s týmto zákonom. 
8.	Nakladanie s odpadom je zber, preprava, zhodnocovanie a zneškodňovanie odpadu vrátane dohľadu nad týmito činnosťami a nasledujúcej starostlivosti o miesta zneškodňovania.
9.	Zhromažďovanie odpadu je dočasné uloženie odpadu u držiteľa odpadu pred ďalším nakladaním s ním, ktoré nie je skladovaním odpadu. 
10.	Zber odpadu je zhromažďovanie odpadu od inej osoby vrátane jeho predbežného triedenia a dočasného uloženia odpadu na účely prepravy do zariadenia na spracovanie odpadov. 
11.	Triedenie odpadov je delenie odpadov podľa druhov, kategórií alebo iných kritérií alebo oddeľovanie zložiek odpadov, ktoré možno po oddelení zaradiť ako samostatné druhy odpadov. 
12.	Triedený zber je zber vytriedených odpadov. 
13.	Zhodnocovanie odpadu je činnosť, ktorej hlavným výsledkom je prospešné využitie odpadu za účelom nahradiť iné materiály vo výrobnej činnosti alebo v širšom hospodárstve, alebo zabezpečenie pripravenosti odpadu na plnenie tejto funkcie. 
14.	Recyklácia je každá činnosť zhodnocovania odpadu, ktorou sa odpad opätovne spracuje na výrobky, materiály alebo látky určené na pôvodný účel alebo na iné účely; zahŕňa aj opätovné spracovanie organického materiálu. 
15.	Zneškodňovanie odpadu je činnosť, ktorá nie je zhodnocovaním, a to aj vtedy, ak je druhotným výsledkom činnosti spätné získanie látok alebo energie.
16.	Skládkovanie odpadov je ukladanie odpadov na skládku odpadov.
17.	Pôvodca odpadu je
a)	každý pôvodný pôvodca, ktorého činnosťou odpad vzniká, alebo 
b)	ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov.
18.	Držiteľ odpadu je pôvodca odpadu alebo osoba, ktorá má odpad v držbe.
19.	Zariadenie na zber odpadov je priestor ohraničený plotom alebo nachádzajúci sa v stavbe, alebo inak primerane zabezpečený pred odcudzením odpadu a vstupom cudzích osôb, v ktorom sa vykonáva zber odpadov.
20.	Komunálne odpady sú odpady z domácnosti vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba – podnikateľ.
21.	Zložka komunálnych odpadov je ich časť, ktorú možno mechanicky oddeliť a zaradiť ako samostatný druh odpadu.
22.	Triedený zber komunálnych odpadov je činnosť, pri ktorej sa oddelene zbierajú zložky komunálnych odpadov.
23.	Zmesový komunálny odpad je nevytriedený komunálny odpad alebo komunálny odpad po vytriedení zložiek komunálneho odpadu.
24.	Drobný stavebný odpad je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.
25.	Zberný dvor je zariadenie na zber komunálnych odpadov a drobných stavebných odpadov zriadené obcou alebo združením obcí a prevádzkované obcou, združením obcí alebo osobou, ktorá má uzatvorenú zmluvu s obcou alebo združením obcí na túto činnosť.
26.	Kalendárový zber je zber oddelene zbieranej zložky komunálneho odpadu v určenom čase, ktorú určí obec vo všeobecne záväznom nariadení. Tento zber spočíva v pristavení vozidla alebo zberných nádob v určitom čase najviac na jeden deň, pričom obec o tomto zbere informuje obyvateľov vopred spôsobom v mieste obvyklým.
27.	Množstvový zber je zber zmesových komunálnych odpadov a drobných stavebných odpadov, pri ktorom ich pôvodca platí miestny poplatok za komunálne odpady a drobné stavebné odpady ustanovený podľa osobitného predpisu vo výške, ktorá je priamo úmerná množstvu týchto odpadov vyprodukovaných pôvodcom odpadu za daný čas; tým nie je dotknuté ustanovenie § 81 ods. 12.
28.	Organizácia zodpovednosti výrobcov je právnická osoba so sídlom v Slovenskej republike založená, vlastnená a prevádzkovaná výlučne výrobcami vyhradených výrobkov so sídlom v niektorom z členských štátoch. Organizácia zodpovednosti výrobcov, v súlade s udelenou autorizáciou, zabezpečuje na základe zmluvy o plnení vyhradených povinností plnenie týchto povinností za zastúpených výrobcov vyhradeného výrobku. Účelom organizácie zodpovednosti výrobcov nie je dosahovanie zisku.
29.	Zberná nádoba je nádoba (príp. vrece) určená na ukladanie KO a triedených zložiek KO, ktorá je umiestnená na miestach na to určených – t.j. v stojisku zberných nádob alebo na verejnom priestranstve len v prípadoch presne vymedzených týmto nariadením v čase vývozu odpadu.
30.	Stojisko zberných nádob je spravidla spevnená plocha prístupná vlastníkovi, nájomcovi alebo správcovi nehnuteľnosti a vozidlám zabezpečujúcim zber a prepravu KO, ktorej umiestnenie, veľkosť a vyhotovenie sú stanovené obcou.
31.	Harmonogram odvozu je harmonogram, v ktorom sú určené intervaly na zber a odvoz odpadu.

§3 - Hierarchia odpadového hospodárstva
1.	Hierarchia odpadového hospodárstva je záväzné poradie týchto priorít:   
a)	predchádzanie vzniku odpadu,
b)	príprava na opätovné použitie,
c)	recyklácia,
d)	iné zhodnocovanie, napríklad energetické zhodnocovanie,
e)	zneškodňovanie.
2.	Od hierarchie odpadového hospodárstva  je  možné  odkloniť sa  iba  pre  určité  prúdy odpadov, ak je to odôvodnené úvahami o životnom cykle výrobku vo vzťahu k celkovým vplyvom vzniku a nakladania s takým odpadom a ak to ustanoví tento zákon.

§4 - Program odpadového hospodárstva
1.	Program odpadového hospodárstva je základný dokument pre riadenie odpadového hospodárstva obce v oblasti nakladania s KO a DSO, spracovávaný a aktualizovaný na základe zákona o odpadoch v znení neskorších predpisov, určujúci najmä smerovanie a ciele odpadového hospodárstva a opatrenia na ich dosiahnutie.
2.	Obec, na území ktorej ročná produkcia komunálnych odpadov vrátane drobných stavebných odpadov presahuje 350 ton alebo ktorej počet obyvateľov prevyšuje 1000, je povinná vypracúvať program obce.
3.	Obec je pri zostavovaní a aktualizovaní programu odpadového hospodárstva oprávnené bezplatne požadovať od každého, kto je držiteľom KO alebo DSO alebo s nimi nakladá na území obce, informácie potrebné na zostavenie a aktualizáciu programu.
4.	Obec môže vypracovať program v spolupráci s jednou alebo s viacerými obcami na základe uzatvorenej spolupráce.

2.	Časť - Povinnosti
§5 - Všeobecné ustanovenia
1.	Každý je povinný nakladať s odpadmi alebo inak s nimi zaobchádzať v súlade s týmto VZN  a zákonom o odpadoch.
2.	Každý je povinný nakladať s odpadom alebo inak s ním zaobchádzať takým spôsobom, ktorý neohrozuje zdravie ľudí a nepoškodzuje životné prostredie.
3.	Fyzické osoby nesmú nakladať a inak zaobchádzať s iným ako s komunálnym odpadom a drobným stavebným odpadom s výnimkou starých vozidiel a pneumatík.

§6 - Zákazy
1.	Zakazuje sa:
a)	uložiť alebo ponechať odpad na inom mieste ako na mieste na to určenom v súlade s týmto VZN a zákonom o odpadoch,
b)	zneškodniť odpad alebo zhodnotiť odpad inak ako v súlade so zákonom o odpadoch,
c)	riediť alebo zmiešavať odpady s cieľom dosiahnuť hraničné hodnoty koncentrácie škodlivých látok, 
d)	zneškodňovať spaľovaním biologicky rozložiteľný odpad,
e)	spaľovať komunálny odpad na voľnom priestranstve a vo vykurovacích zariadeniach v domácnostiach.

§7 – Povinnosti pôvodcov odpadu (občania, podnikatelia a iné org., ktoré produkujú odpad)
1.	Pôvodca komunálnych odpadov je povinný:
a)	nakladať alebo inak s nimi zaobchádzať v súlade so všeobecne záväzným nariadením obce,
b)	zapojiť sa do systému zberu komunálnych odpadov v obci,
c)	užívať zberné nádoby zodpovedajúce systému zberu komunálnych odpadov v obci,
d)	ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci.

§8 - Povinnosti držiteľa odpadu (obec, podnikatelia a iné org., u ktorých sa odpad nachádza)
1.	Držiteľ odpadu je povinný:
a)	správne zaradiť odpad alebo zabezpečiť správnosť zaradenia odpadu podľa Katalógu odpadov,
b)	zhromažďovať odpady vytriedené podľa druhov odpadov a zabezpečiť ich pred znehodnotením, odcudzením alebo iným nežiaducim únikom,
c)	zhromažďovať oddelene nebezpečné odpady,
d)	zabezpečiť spracovanie odpadu v zmysle hierarchie odpadového hospodárstva,
e)	odovzdať odpady len osobe oprávnenej nakladať s odpadmi podľa zákona o odpadoch,
f)	viesť a uchovávať evidenciu o druhoch a množstve odpadov a o nakladaní s nimi,
g)	ohlasovať údaje z evidencie príslušnému orgánu štátnej správy odpadového hospodárstva a uchovávať ohlásené údaje,
h)	zabezpečiť odpad pred prístupom medveďa hnedého,
i)	umožniť orgánom štátneho dozoru v odpadovom hospodárstve vykonať kontrolu
j)	vykonať opatrenia na nápravu uložené orgánom štátneho dozoru v odpadovom hospodárstva

§9 – Nakladanie s komunálnymi a drobnými stavebnými odpadmi
1.	Za nakladanie s komunálnymi odpadmi, ktoré vznikli na území obce a s drobnými stavebnými odpadmi, ktoré vznikli na území obce, zodpovedá obec, ak zákon o odpadoch neustanovuje inak.
2.	Komunálne odpady vrátane oddelene zbieraných zložiek komunálneho odpadu sa podľa Katalógu odpadov zaraďujú do skupiny 20.
3.	Náklady na zbernú nádobu na zmesový komunálny odpad znáša pôvodný pôvodca odpadu. Obec ustanoví vo všeobecne záväznom nariadení výšku týchto nákladov a ich zahrnutie do miestneho poplatku za komunálne odpady a drobné stavebné odpady alebo ustanoví iný spôsob ich úhrady.
4.	Náklady na zabezpečenie zberných nádob na triedený zber zložiek komunálnych odpadov, pri ktorých sa uplatňuje rozšírená zodpovednosť výrobcov, znáša výrobca vyhradeného výrobku, príslušná organizácia zodpovednosti výrobcov alebo tretia osoba.
5.	Náklady na zabezpečenie zberných nádob na triedený zber zložiek komunálnych odpadov, pri ktorých sa neuplatňuje rozšírená zodpovednosť výrobcov, znáša obec a môže ich zahrnúť do miestneho poplatku za komunálne odpady a drobné stavebné odpady.
6.	Zakazuje sa:
a)	ukladať do zberných nádob určených obcou na zber zmesového komunálneho odpadu iný odpad ako zmesový komunálny odpad a do zberných nádob určených na triedený zber komunálneho odpadu zložku komunálneho odpadu, pre ktorú nie je nádoba určená,
b)	ukladať oddelene vyzbierané zložky komunálneho odpadu, na ktoré sa uplatňuje rozšírená zodpovednosť výrobcov, a vytriedený biologicky rozložiteľný komunálny odpad na skládku odpadov, okrem nezhodnotiteľných odpadov po dotriedení,
c)	vykonávať zber oddelene zbieraných zložiek komunálnych odpadov patriacich do vyhradeného prúdu odpadov bez zariadenia na zber odpadov osobou, ktorá nespĺňa požiadavky podľa tohto zákona.
7.	Náklady na činnosti nakladania so zmesovým komunálnym odpadom a biologicky rozložiteľným komunálnym odpadom, náklady triedeného zberu zložiek komunálneho odpadu, na ktoré sa nevzťahuje rozšírená zodpovednosť výrobcov, a náklady spôsobené nedôsledným triedením oddelene zbieraných zložiek komunálneho odpadu, na ktoré sa vzťahuje rozšírená zodpovednosť výrobcov, a náklady presahujúce výšku obvyklých nákladov podľa § 59 ods. 8 zákona o odpadoch, hradí obec z miestneho poplatku za komunálne odpady a drobné stavebné odpady podľa osobitného predpisu.
8.	Náklady triedeného zberu oddelene zbieranej zložky komunálneho odpadu patriacej do vyhradeného prúdu odpadu, vrátane zberu a vytriedenia týchto zložiek na zbernom dvore,  znášajú výrobcovia vyhradených výrobkov, tretie osoby alebo organizácie zodpovednosti výrobcov, ktorí zodpovedajú za nakladanie s vyhradeným prúdom odpadu v tejto obci.
9.	Obec pri ustanovení výšky miestneho poplatku za komunálny odpad a drobný stavebný odpad vychádza zo skutočných nákladov obce na nakladanie s komunálnym odpadom a drobným staveným odpadom vrátane nákladov uvedených v odseku 7. Do miestneho poplatku obec nemôže zahrnúť náklady uvedené v odseku 8. Výnos miestneho poplatku za komunálne odpady a drobné stavebné odpady použije obec výlučne na zber, prepravu, zhodnocovanie a zneškodňovanie komunálnych odpadov a drobných stavebných odpadov.

§10 – Povinnosti obce
1.	Obec je okrem povinností držiteľa odpadu povinná:
a)	zabezpečiť zber a prepravu zmesového komunálneho odpadu vznikajúceho na jej území na účely jeho zhodnotenia alebo zneškodnenia v súlade so zákonom o odpadoch, vrátane zabezpečenia zberných nádob zodpovedajúcich systému zberu zmesového komunálneho odpadu v obci,
b)	zabezpečiť zavedenie a vykonávanie triedeného zberu,
-	biologicky rozložiteľného kuchynského odpadu okrem toho, ktorého pôvodcom je fyzická osoba – podnikateľ a právnická osoba, ktorá prevádzkuje zariadenie spoločného stravovania,
-	jedlých olejov a tukov z domácností,
-	biologicky rozložiteľných odpadov zo záhrad a parkov vrátane odpadu z cintorínov.
c)	Povinnosť zaviesť a zabezpečovať vykonávanie triedeného zberu komunálneho odpadu pre biologicky rozložiteľný kuchynský odpad sa nevzťahuje na obec, ktorá:
-	zabezpečí energetické zhodnotenie týchto odpadov v zariadení na zhodnocovanie odpadov činnosťou R1 uvedenou v prílohe č. 1,
-	preukáže, že  100%  domácností  obce kompostuje vlastný odpad,
-	preukáže, že to neumožňujú technické problémy vykonávania zberu, najmä v historických centrách miest a v riedko osídlených oblastiach; uvedená výnimka sa uplatní iba pre túto časť obce.
d)	zabezpečiť zavedenie a vykonávanie triedeného zberu komunálnych odpadov pre papier, plasty, kovy a sklo najmenej v rozsahu vyplývajúcom z požiadaviek ustanovených na triedený zber komunálnych odpadov,
e)	zabezpečiť podľa potreby, najmenej dvakrát do roka, zber a prepravu objemných 
odpadov a oddelene zbieraných zložiek komunálneho odpadu z domácností s obsahom škodlivých látok na účely ich zhodnotenia alebo zneškodnenia; to sa nevzťahuje na obec, ktorá má menej ako 5 000 obyvateľov a na jej území je zriadený zberný dvor,
f)	zverejniť na svojom webovom sídle podrobný všeobecne zrozumiteľný popis celého systému nakladania s komunálnymi odpadmi vrátane triedeného zberu v obci.
2.	Obec je povinná zaviesť množstvový zber drobného stavebného odpadu.

§11 - Povinnosti subjektov, ktoré nakladajú s odpadmi na území obce
1.	Vykonávať na území obce zber, vrátane mobilného zberu, a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne,  môže obec sama alebo ten, kto má uzatvorenú zmluvu na vykonávanie tejto činnosti s obcou. To sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov.  Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy podľa prvej vety uzatvorenú aj zmluvu s organizáciou zodpovednosti výrobcov, s ktorou obec uzavrela zmluvu.
2.	Obec je oprávnená požadovať potrebné informácie na plnenie povinností držiteľa odpadu od prevádzkovateľa kuchyne, držiteľa komunálneho odpadu a od držiteľa drobného stavebného odpadu alebo od toho, kto nakladá s komunálnymi odpadmi alebo  drobnými stavebnými odpadmi na území obce.
3.	Prevádzkovateľ kuchyne, držiteľ komunálneho odpadu a držiteľ drobného stavebného odpadu alebo ten, kto nakladá s komunálnymi odpadmi alebo s drobnými stavebnými odpadmi na území obce, je povinný na vyžiadanie obce poskytnúť pravdivé a úplné informácie súvisiace s nakladaním s komunálnymi odpadmi a drobnými stavebnými odpadmi.

§12 – Povinnosti subjektov, ktorí prevádzkujú zariadenie spoločného stravovania
1.	Prevádzkovateľ kuchyne zodpovedá za nakladanie s biologicky rozložiteľným kuchynským odpadom a reštauračným odpadom, ktorého je pôvodcom. 
2.	Prevádzkovateľ kuchyne je povinný zaviesť a zabezpečovať vykonávanie triedeného zberu pre biologicky rozložiteľný kuchynský odpad a reštauračný odpad, ktorého je pôvodcom.
3.	Zakazuje sa prevádzkovateľovi kuchyne
a)	uložiť biologicky rozložiteľný kuchynský a reštauračný odpad, ktorého je pôvodcom do nádob určených obcou na zber komunálneho odpadu,
b)	používať drviče biologicky rozložiteľného kuchynského a reštauračného odpadu,  napojené na verejnú kanalizáciu. Uvedený zákaz sa neuplatní, ak vlastník verejnej kanalizácie, do ktorej sa tento odpad vypúšťa, s používaním drviča súhlasí a používanie drviča je upravené v zmluve o odvádzaní odpadových vôd uzavretej podľa osobitného predpisu,
c)	zbaviť sa použitých jedlých olejov a tukov vypúšťaním do kanalizácie. 

3.	Časť - Systém nakladania s KO a DSO
§13 - Nakladanie s komunálnymi a drobnými stavebnými odpadmi
1.	Za nakladanie s komunálnymi odpadmi a drobnými stavebnými odpadmi, ktoré vznikli na území obce, zodpovedá obec.
2.	Pôvodca komunálnych odpadov je povinný:
a)	zapojiť sa do systému zberu komunálnych odpadov v obci,
b)	užívať zberné nádoby zodpovedajúce systému zberu komunálnych odpadov v obci,
c)	ukladať komunálne odpady alebo ich triedené zložky a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci,
d)	zberné nádoby zabezpečiť proti odcudzeniu, starať sa o ne a udržiavať ich v dobrom stave,
e)	dbať na to, aby bol KO na odvoz riadne pripravený a aby boli umožnené všetky činnosti spojené s riadnym odvozom odpadu,
d)	uhrádzať miestny poplatok za komunálne odpady a drobné stavebné odpady, ktoré vznikajú na území mesta v zmysle podmienok určených vo VZN obce o miestnom poplatku za komunálne odpady a drobné stavebné odpady,
3.	Vlastník, užívateľ, správca nehnuteľnosti  - bytových domov je povinný zriadiť vyhradené miesto pre zberné nádoby.
4.	Vlastník, užívateľ, správca nehnuteľnosti je povinný dodržiavať hygienické a estetické podmienky a dbať hlavne na to, aby :
a)	bol k zberným nádobám za účelom odvozu zabezpečený ľahký a dostatočne široký prístup,
b)	nebol rušený vzhľad okolia a aby manipulácia so zbernými nádobami nespôsobovala prekročenie prípustnej hranice hlučnosti, či zápachu,
c)	boli uložené na spevnenom podklade,
d)	bolo s nádobami nakladané šetrne.
5.	Užívatelia sú povinní udržiavať v okolí zberných nádob poriadok a čistotu.

§14 - Miestny poplatok za komunálne odpady a drobný stavebný odpad
1.	Miestny poplatok za komunálny odpad a drobný stavebný odpad, platí obci pôvodca odpadu.
2.	Sadzba poplatku a spôsob úhrady je stanovená na jeden rok príslušným všeobecne záväzným nariadením obce.
3.	Výnos miestneho poplatku sa použije výlučne na úhradu nákladov spojených s nakladaním s komunálnymi odpadmi a drobnými stavebnými odpadmi, najmä na ich zber, prepravu, zhodnocovanie a zneškodňovanie. 
4.	Do miestneho poplatku sa nezapočítavajú náklady obce v súvislosti s vyhradenými prúdmi odpadov, ktoré financujú organizácie zodpovednosti výrobcov. Uvedené sa týka aj zberných nádob na zber vyhradených prúdov odpadu.

§15 - Spôsob zberu a prepravy komunálnych a drobných stavebných odpadov
1.	Na území obce sa povinne zavádza zber nasledujúcich odpadov:
-	Zmesový komunálny odpad
-	Papier
-	Plasty
-	Sklo
-	Kovy
-	Biologický rozložiteľný odpad (jedlé oleje, zelený a kuchynský z domácností)
-	Stavebný odpad 
-	Objemný odpad
-	Odpad s obsahom škodlivín
2.	Na území obce sa dobrovoľne zavádza zber nasledujúcich odpadov:
-	Textil a šatstvo
-	Nápojové obaly
3.	Na území obce sa povinne zavádza zber nasledujúcich odpadov, ale nezabezpečuje ho obec:
-	Elektroodpady
-	Batérie a akumulátory
-	Opotrebované pneumatiky
-	Lieky nespotrebované fyzickými osobami
4.	Spôsob zberu a prepravy jednotlivých komunálnych odpadov, drobných stavebných odpadov a iných odpadov je ustanovení v nasledujúcich bodoch tohto nariadenia.

§16 - Nakladanie so zmesovým komunálnym odpadom
1.	Zmesový komunálny odpad sa zaraďuje pod číslo 20 03 01 v zmysle Katalógu odpadov.
2.	Na území obce sa zavádza paušálny, intervalový systém zberu komunálnych odpadov pre: 
a) 	fyzické osoby – občanov, ktorí majú v obci trvalý pobyt alebo prechodný pobyt, alebo ktorí sú na území obce oprávnení užívať alebo užívajú nehnuteľnosť,
b) 	fyzické osoby oprávnené na podnikania a právnické osoby, ktorí majú sídlo alebo prevádzku na území obce.
2.	Pôvodcovia zmesového komunálneho odpadu sú povinní stať sa účastníkmi obecného systému zberu zmesového komunálneho odpadu.
3.	Obec určuje na zber zmesového komunálneho odpadu modré, prípadne čierne plastové zberné nádoby:
-	1 nádoba o objeme 120 litrov pre 1-2 osoby, s vývozným intervalom 1 krát za 14 dní
-	1 nádoba o objeme 240 litrov pre 3 a viac osôb, s vývozným intervalom 1 krát za 14 dní,
-	1 kontajner o objeme 1100 litrov pre 6-9 bytov v bytovom dome, s vývozným intervalom 1 krát za 14 dní.
-	2 kontajnery o objeme 1100 litrov pre 10 a viac bytov v bytovom dome, s vývozným intervalom 1 krát za 14 dní.
4.	Pôvodcovia zmesového komunálneho odpadu majú náklady za nakladanie so zmesovým komunálnym odpadom zahrnuté v poplatku za nakladanie s komunálnymi odpadmi. V danom poplatku sú zahrnuté aj náklady na zaobstaranie zbernej nádoby na zber zmesového komunálneho odpadu. 
5.	Zber, prepravu a zhodnocovanie/zneškodňovanie zmesového komunálneho odpadu zabezpečuje na území obce výhradne oprávnená osoba - spoločnosť s ktorou má obec uzatvorenú zmluvu na zber odpadov.
6.	Každý pôvodca je povinný používať na zmesový komunálny odpad len typ zberných nádob schválený obcou a zodpovedajúci systému zberu.
7.	Pôvodca komunálneho odpadu je povinný písomne požiadať o pridelenie zbernej nádoby.
8.	Do zberných nádob na zmesový komunálny odpad je možné ukladať iba zmesové komunálne odpady, ktoré sa nedajú ďalej triediť. Do týchto nádob je zakázané ukladať akékoľvek stavebné odpady a podobné odpady (zemina, kamene, drevo, popol a pod.), zložky triedeného systému zberu, nebezpečné odpady, biologicky rozložiteľný odpad, ako aj odpady.

§17 - Nakladanie s drobnými stavebnými odpadmi
1.	Drobné stavebné odpady sa zaraďujú pod číslo 20 03 08 v zmysle Katalógu odpadov.
2.	Na území obce sa zavádza množstvový zber drobných stavebných odpadov.
3.	Množstvový zber stavebných odpadov sa vykonáva na zbernom dvore. Podrobné informácie o zbernom dvore sú uvedené v samostatnej časti tohto nariadenia.
4.	Poplatok sa platí za každý odovzdaný kilogram drobných stavebných odpadov. Poplatník uhrádza poplatok v hotovosti poverenému zamestnancovi obce priamo na zbernom dvore. 
5.	Pred odovzdaním odpadu je potrebné odpad odvážiť na pristavenej váhe.
6.	Poplatok sa vypočíta ako súčin odovzdaných drobných stavebných odpadov a sadzby za 1 kilogram odpadu.

§18 - Nakladanie s odpadmi z obalov a z neobalových výrobkov zbieraných spolu s obalmi (papier, plasty, sklo a kovy)
1.	Náklady na triedený zber odpadov z obalov a z neobalových výrobkov znáša do 30.6.2016 obec.
2.	Náklady na triedený zber odpadov z obalov a z neobalových výrobkov znáša od 1.7.2016 Organizácia zodpovednosti výrobcov, s ktorou má obec uzatvorenú zmluvu.
3.	Organizácia zodpovednosti výrobcov znáša všetky náklady na zber, prepravu a triedenie odpadu z vyhradených výrobkov, vrátane zberných nádob.
4.	Organizácia zodpovednosti výrobcov nemusí uhradiť náklady na triedený zber, ak sa v ňom nachádza viac ako 50 % odpadov iných ako je odpad, na ktorý boli určené príslušné nádoby.
5.	Organizácia zodpovednosti výrobcov môže v ustanovených prípadoch uhrádzať len výšku obvyklých nákladov na triedený zber odpadov.

A)	TRIEDENÝ ZBER PAPIERA
1.	Odpady z papierových obalov a neobalových výrobkov sa zaraďujú pod číslo 20 01 01 v zmysle Katalógu odpadov.
2.	Triedený zber papiera sa vykonáva prostredníctvom modrých plastových vriec s vývozným intervalom 1 krát za mesiac.
3.	Do papiera patria: noviny, časopisy, zošity, knihy, listy, kancelársky papier, papierové vrecká, lepenka, papierové krabice, kartón, obálky, letáky, katalógy, telefónne zoznamy, plagáty, pohľadnice, baliaci papier, papierový obal a pod.
4.	Do papiera nepatria: plastové obaly, viacvrstvové kombinované materiály (napr. tzv. tetrapakové obaly), voskovaný papier, papier s hliníkovou fóliou, silne znečistený či mastný papier, kopírovací papier a pod.
5.	Krabice resp. obaly z papiera musia byť poskladané a uložené do nádob na odpad tak, aby sa zmenšil ich objem a zaberali čo najmenej miesta.

B)	TRIEDENÝ ZBER PLASTOV
1.	Odpady z plastových obalov a neobalových výrobkov sa zaraďujú pod číslo 20 01 39 v zmysle Katalógu odpadov.
2.	Triedený zber plastov sa vykonáva prostredníctvom žltých plastových vriec. 
3.	 Vývozný interval: 1 krát za 2 mesiace. 
4.	 Do plastov patria: číre a farebné fólie, tašky, vrecká, vedrá, fľaše od kozmetických a čistiacich prípravkov, vrecká od mlieka, prepravky fliaš, fľaše od nápojov, sirupov, obaly od sladkostí, tégliky od jogurtov a rôzne plastové nádobky, hračky, penový polystyrén, poháriky z automatov a iné plastové nádobky.
5.	Do plastov nepatria: obaly znečistené chemikáliami a olejmi, viacvrstvové kombinované materiály, hrubo znečistené plasty (zeminou, farbami, potravinami), podlahové krytiny, guma, molitan a pod.
6.	Obaly z plastov musia byť stlačené a uložené do nádob na odpad tak, aby sa zmenšil ich objem a zaberali čo najmenej miesta.

C)	TRIEDENÝ ZBER SKLA
1.	Odpady zo sklenených obalov a neobalových výrobkov sa zaraďujú pod číslo 20 01 02 v zmysle Katalógu odpadov.
2.	Triedený zber skla sa vykonáva prostredníctvom zelených zberných kontajnerov a zvonov, v objeme 1100 litrov, s vývozným intervalom 1 krát za mesiac.
3.	Do skla patria: sklenené fľaše, nádoby, obaly a predmety zo skla, poháre, fľaštičky od kozmetiky bez kovových a plastových uzáverov, črepy, okenné sklo, sklo z okuliarov a pod.
4.	Do skla nepatria: vrchnáky, korky, gumy, porcelán, keramika, zrkadlá, drôtované sklo, dymové sklo, fľaše z umelej hmoty, časti uzáverov fliaš, žiarovky, žiarivky, obrazovky, silne znečistené sklo (zeminou, farbami, potravinami) a pod.

3.	TRIEDENÝ ZBER KOVOV
1.	Odpady z kovových obalov a neobalových výrobkov sa zaraďujú pod číslo 20 01 40 v zmysle Katalógu odpadov.
2.	Triedený zber kovov sa vykonáva prostredníctvom označených zberných kontajnerov, umiestnených na zbernom dvore. 
3.	Do kovov patria: kovové vrchnáky z fliaš a pohárov, kovové súčiastky, drôty a káble (bez bužírky), starý riad, kovový šrot, oceľ, farebné kovy, hliník, hliníkový obal, kovová rúrka, konzervy, oceľové plechovky, kovové obaly z potravín zbavené obsahu, plechovky z nápojov. 
4.	Do kovov nepatria: kovy hrubo znečistené zvyškami jedla, farbami a rôznymi chemickými látkami, Či olejmi. 
5.	Konzervy a plechovky pred odovzdaním do nádoby je potrebné vypláchnuť, aby v nich nezostali zvyšky jedál.

6.	TRIEDENÝ ZBER VIACVRSTVOVÝCH KOMBINOVANÝCH MATERIÁLOV NA BÁZE LEPENKY (VKM)
1.	Odpady z VKM obalov a neobalových výrobkov sa zaraďujú pod číslo 20 01 01 v zmysle Katalógu odpadov.
2.	Triedený zber VKM sa vykonáva prostredníctvom označených zberných kontajnerov umiestnených na zbernom dvore.
4.	Do VKM patria: viacvrstvové obaly od mlieka, smotany a iných mliečnych výrobkov, ovocných štiav a džúsov, vína, kozmetiky.
5.	Do VKM nepatria: znečistené VKM, viacvrstvové obaly od kávy, vreckových polievok, pudingov, práškov do pečiva, práškového cukru, korenín, nanukov, kakaového prášku.
6.	Obaly z VKM musia byť čisté, stlačené a uložené do nádob na odpad tak, aby sa zmenšil ich objem a zaberali čo najmenej miesta.

§19 - Nakladanie s biologickými rozložiteľnými komunálnymi odpadmi
1.  Biologicky rozložiteľný komunálny odpad delíme na  
   a.  biologicky rozložiteľný odpad zo záhrad a parkov vrátane odpadu z cintorínov
   b.  biologicky rozložiteľný kuchynský odpad okrem toho, ktorého pôvodcom je fyzická osoba    
   c.  podnikateľ a právnická osoba, ktorá prevádzkuje zariadenie spoločného stravovania jedlé     
       oleje a tuky z domácností

2.	Biologicky rozložiteľné odpady sa v zmysle Katalógu odpadov zaraďujú pod číslo: 
ii.	20 02 01 - biologicky rozložiteľný odpad zo záhrad a parkov vrátane odpadu z cintorínov
iii.	20 01 08 - biologicky rozložiteľný kuchynský odpad
iv.	20 01 25 - jedlé oleje a tuky z domácností
3.	Obec určuje na zber BIO odpadov zo záhrad, parkov a cintorínov označené kontajnery umiestnené na zbernom dvore  pre odpad zo záhrad a parkov, na zber BIO odpadu z cintorína, označené zásobníky umiestnené na cintoríne.
4.	Do BIO odpadov zo záhrad, parkov a cintorínov patria: kvety, tráva, lístie, drevný odpad zo strihania a orezávania krovín a stromov, vypletá burina, pozberové zvyšky z pestovania, zhnité ovocie a zelenina, piliny, drevná štiepka, hobliny, drevný popol.
5.	Do BIO odpadov zo záhrad, parkov a cintorínov nepatria: zvyšky jedál, kamene, cigaretový ohorok, uhynuté zvieratá, časti zvierat a pod.
6.	Obec určuje  zber BIO kuchynských odpadov v bytových domoch zvozom v 240l nádobách, v intervale 1krát za 14 dní a v rodinných domoch kompostovaním vo vlastných alebo obcou poskytnutých 1100l kompostéroch.  
7.	Do BIO kuchynských odpadov patria: šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupinky z orecha, trus malých zvierat, papierové vrecká znečistené zeleninou, ovocím, maslom, džemom, potraviny po záručnej dobe alebo inak znehodnotené, použité papierové vreckovky a servítky, nespracované zostatky surovín, neskonzumované zostatky pokrmov a potravín rastlinného ale i živočíšneho pôvodu.
8.	Do BIO kuchynských odpadov nepatria: zelené odpady, lístie, drevo, drevený odpad, burina, kvety, lístie a pod.
9.	Obec určuje na zber Jedlých olejov a tukov nádoby a PET fľaše:
   I. Nádoby a PET fľaše, s vývozným intervalom podľa potreby
   II. Odovzdávanie na zbernom mieste vo dvore obecného úradu.
10.	Do jedlých olejov a tukov patria: oleje a tuky z prípravy jedál, zvyšky nespotrebovaných olejov, prepálené oleje, zvyšky margarínov, masla či tuku.
11.	Do BIO kuchynských odpadov nepatria: motorové, hydraulické, či iné oleje a tuky, ktoré neboli pôvodne určené na konzumáciu, či na prípravu jedla.

§20 - Nakladanie s biologickými rozložiteľným kuchynským odpadom a reštauračným odpadom od prevádzkovateľa kuchyne
1.	Za nakladanie s biologicky rozložiteľným kuchynským a reštauračným odpadom je zodpovedný prevádzkovateľ kuchyne, v zmysle zákona č. 79/2015 Z.z.. Odpad sa nesmie dávať do nádob určených na zber komunálnych odpadov v obci.
2.	Náklady spojené so zberom, skladovaním, prepravou a spracovaním vrátane nákladov na zberné kontajnery a iné obaly hradí prevádzkovateľ kuchyne (nie sú súčasťou miestneho poplatku).

§21 - Nakladanie s objemným odpadom
1.	Objemné odpady sa zaraďujú pod číslo 20 03 07 v zmysle Katalógu odpadov.
2.	Objemný odpad predstavujú komunálne odpady, ktoré sa svojou veľkosťou nevojdú do bežne používanej nádoby na zmesový odpad v obci. 
3.	Zhromažďovanie a preprava objemného odpadu sa uskutočňuje najmenej dvakrát ročne. Pre tento účel obec zabezpečí u zmluvného partnera umiestnenie veľkokapacitných kontajnerov na miestach a v intervaloch vývozu určených obcou.
4.	Obec zabezpečí informovanosť občanov v dostatočnom časovom predstihu o zbere objemného odpadu osobitným oznamom, pričom využije obvyklé spôsoby oznamovania. 
5.	Počas celého roka je objemný odpad od fyzických osôb možné ukladať na zberný dvor.

§22 - Nakladanie s odpadom z domácností s obsahom škodlivých látok
1.	Medzi odpady z domácností s obsahom škodlivých látok patria najmä: použité batérie a akumulátory, odpadové motorové a mazacie oleje, chemikálie, rozpúšťadlá, staré farby, lepidlá, živice, laky, kyseliny, zásady, fotochemické látky, pesticídy a chemické prípravky na ošetrovanie rastlín a drevín, umelé hnojivá, handry a rukavice znečistené olejom, farbami, obaly znečistené nebezpečnými látkami.
2.	Zhromažďovanie a preprava odpadov s obsahom škodlivín sa uskutočňuje najmenej dvakrát ročne. Pre tento účel obec zabezpečí u zmluvného partnera umiestnenie veľkokapacitného kontajnera na mieste určenom obcou. 
3.	Obec zabezpečí informovanosť občanov v dostatočnom časovom predstihu o zbere odpadu s obsahom škodlivín osobitným oznamom, pričom využije obvyklé spôsoby oznamovania. 
4.	Vytriedené odpady s obsahom škodlivín je zakázané:
a) 	ukladať do zberných nádob určených na KO z domácností,
b) odovzdať iným subjektom ako ustanovuje toto nariadenie (napr. pouliční zberači).

§23 - Nakladanie s textilom a šatstvom
1.	Textil sa zaraďuje pod číslo 20 01 10 a šatstvo pod číslo 20 01 11 v zmysle Katalógu odpadov.
2.	Triedený zber textilu a šatstva sa vykonáva prostredníctvom špeciálnych zberných kontajnerov.
3.	Obec určuje na triedený zber textilu a šatstva označené kovové kontajnery, umiestnené na určených miestach:
4.	Do textilu a šatstva patria: čisté a suché šatstvo a textil (všetky druhy odevov, prikrývky, deky, posteľná bielizeň), topánky, doplnky k oblečeniu (čiapky, šále), prípadne iné druhy šatstva a textilu.
5.	Do textilu a šatstva nepatria: znečistené a mokré šatstvo a pod.
6.	Vývoz sa uskutočňuje podľa potreby.

§24 - Nakladanie s elektroodpadmi z domácností
1.	Elektroodpad sa zaraďuje pod čísla 20 01 21, 20 01 23, 20 01 35 a 20 01 36 v zmysle Katalógu odpadov.
2.	Zabezpečenie zberu elektroodpadov z domácností nie je zahrnuté do miestneho poplatku za zmesový komunálny odpad. Náklady na zber, prepravu a zhodnocovanie elektroodpadov znáša výrobca, resp. organizácia zodpovednosti výrobcov. 
3.	Zhromažďovanie a preprava elektroodpadov sa uskutočňuje najmenej dvakrát ročne. Pre tento účel obec zabezpečí u zmluvného partnera umiestnenie veľkokapacitného kontajnera na mieste určenom obcou. 
4.	Obec zabezpečí informovanosť občanov v dostatočnom časovom predstihu o zbere elektroodpadu osobitným oznamom, pričom využije obvyklé spôsoby oznamovania. 
5.	Počas celého roka je elektroodpad od fyzických osôb možné ukladať na zberné miesto vo dvore obecného úradu.
6.	Vytriedené elektroodpady je zakázané:
a)	ukladať do zberných nádob určených na KO z domácností,
b)	ukladať k zberným nádobám a stanovištiam kontajnerov,
c)	odovzdať iným subjektom ako ustanovuje toto nariadenie (napr. pouliční zberači)
d)	rozoberať, zasahovať do nich a vyberať jednotlivé časti.
7.	Elektroodpady je možné odovzdať aj v rámci režimu spätného odberu, kde distribútor elektrozariadení je povinný bezplatne uskutočňovať spätný odber, t. j. odobratie elektroodpadu z domácností od jeho držiteľa: 
a) pri predaji nového elektrozariadenia na výmennom základe kus za kus, bez požadovania poplatku alebo inej služby, ak odovzdávaný elektroodpad pochádza z elektrozariadenia rovnakej kategórie a je rovnakého funkčného určenia ako predávané elektrozariadenie,
b)v prípade veľmi malého elektroodpadu do 25 cm a elektroodpadu zo svetelných zdrojov bezplatne a bez povinnosti zakúpiť si elektrozariadenie, vykonávané v maloobchodnej predajni, ktorej predajná plocha vyhradená elektrozariadeniam je aspoň 400 m2, alebo v jej bezprostrednej blízkosti.
8.  Elektroodpady je možné odovzdať aj v zbernom mieste elektroodpadu. Zberné miesto je  miesto určené na základe zmluvy s výrobcom elektrozariadení alebo organizáciou zodpovednosti výrobcov zastupujúcou výrobcov elektrozariadení, zriadené na dostupnom mieste, v blízkosti konečného používateľa, kde môže konečný používateľ bezplatne odovzdať veľmi malý elektroodpad do 25 cm alebo elektroodpad zo svetelných zdrojov, do nádoby určenej na tento účel.
9. Do elektroodpadu patria: žiarovky, žiarivky, svietidlá, televízory, rádiá, počítačová, kancelárska a telekomunikačná technika, mobily, videá, diskmany, digitálne hodinky, variče, ohrievače, kávovary, práčky, chladničky, elektromotory, ručné elektrické náradie, mobilné klimatizačné zariadenia atď.
10. Do elektroodpadu nepatria: kovy, plasty, papier, drevo, iné odpady s obsahom škodlivých látok ako sú samotné elektrodpady, odpady, ktoré nie sú elektroodpadom,  zmesový komunálny odpad, či iné odpady.

§25 - Nakladanie s použitými prenosnými batériami a akumulátormi a automobilovými batériami a akumulátormi.
1.	Batérie a akumulátory sa zaraďuje pod čísla 20 01 33 a 20 01 34 v zmysle Katalógu odpadov.
2.	Batérie a akumulátory sa delia na: prenosné (gombíkové, tuškové, ...), automobilové a priemyselné (netýka sa obce a občanov).
3.	Použité batérie a akumulátory, ktoré sú súčasťou elektroodpadu z domácností sa zbierajú spolu s týmto odpadom.
4.	Zabezpečenie zberu batérií a akumulátorov z domácností nie je zahrnuté do miestneho poplatku za zmesový komunálny odpad. Náklady na zber, prepravu a zhodnocovanie batérií a akumulátorov znáša výrobca, Tretia osoba, resp. organizácia zodpovednosti výrobcov. 
5.	Zhromažďovanie a preprava batérií a akumulátorov sa uskutočňuje najmenej dvakrát ročne v rámci zberu odpadov s obsahom škodlivín.
6.	Počas celého roka je batérie a akumulátory od fyzických osôb možné ukladať na zberný dvor.
7.	Vytriedené batérie a akumulátory je zakázané:
e)	ukladať do zberných nádob určených na KO z domácností,
f)	ukladať k zberným nádobám a stanovištiam kontajnerov,
g)	odovzdať iným subjektom ako ustanovuje toto nariadenie (napr. pouliční zberači)
h)	rozoberať, zasahovať do nich a vyberať jednotlivé časti.
8.	Prenosné a automobilové batérie a akumulátory je možné odovzdať aj v rámci spätného zberu batérií a akumulátorov. Spätný zber použitých batérií a akumulátorov je bezplatný zber použitých prenosných batérií a akumulátorov od ich držiteľa a použitých automobilových batérií z motorových vozidiel nevyužívaných na komerčné účely vo vlastníctve fyzickej osoby, ktorý vykonáva distribútor týchto batérií a akumulátorov bez viazania tohto zberu na kúpu novej batérie alebo akumulátora alebo iného tovaru.
9.	Do použitých batérií a akumulátorov patria: prenosné (gombíkové, tuškové, ...) a automobilové batérie a akumulátory. 
10.	Do použitých batérií a akumulátorov patria: priemyselné batérie a akumulátory, iné odpady s obsahom škodlivých látok ako sú samotné batérie a akumulátory, odpady, zmesový komunálny odpad, či iné odpady.

§26 - Nakladanie s veterinárnymi liekmi a humánnymi liekmi nespotrebovanými fyzickými osobami a zdravotníckych pomôcok
1.	Nespotrebované lieky a zdravotnícke pomôcky nepatria do zmesového komunálneho odpadu a ani do vôd odvádzaných v rámci mestskej kanalizácie. Je potrebné ich odovzdávať do verejných lekární.
2.	Verejné lekárne sú povinné zhromažďovať humánne a veterinárne lieky nespotrebované fyzickými osobami a zdravotnícke pomôcky a odovzdávať ich Štátnemu ústavu na kontrolu liečiv.

§27 - Nakladanie s odpadovými pneumatikami
1.	Odpadové pneumatiky nie sú súčasťou komunálnych odpadov a ani zberu odpadov, ktorý zabezpečuje obec.
2.	Zberný dvor nie je oprávnený odoberať odpadové pneumatiky.
3.	Konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať distribútorovi pneumatík okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel.
4.	Distribútor pneumatík je povinný zabezpečiť na svojich predajných miestach bezplatný spätný zber odpadových pneumatík, bez ohľadu na výrobnú značku a na dátum uvedenia pneumatík na trh, po celú prevádzkovú dobu

§28 - Prevádzkovanie zberného dvora
1.	Obec má pre občanov obce platiacich za odpad miestny poplatok za komunálne a drobné stavené odpady zriadený zberný dvor pri areály ČOV Moravský Svätý Ján. 
2.	Zberný dvor prevádzkuje obec sama.
3.	Zberný dvor sa prevádzkuje v dňoch a v čase uvedenom na webovej stránke obce a na vstupe do zberného dvora.
4.	Na zbernom dvore môžu fyzické osoby odovzdávať drobný stavebný odpad, objemný odpad a oddelene zbierané zložky komunálneho odpadu v rozsahu triedeného zberu ustanovenom v tomto nariadení obce.
5.	Fyzická osoba môže na zbernom dvore bezplatne odovzdať nasledujúce oddelene zbierané zložky komunálneho odpadu: obaly a neobalové výrobky, z papiera, plastov, skla, kovov, VKM, BIO odpad zo záhrad, objemný odpad. 
6.	Fyzická osoba môže na zbernom dvore za poplatok odovzdať nasledujúce oddelene zbierané zložky komunálneho odpadu: drobné stavebné odpady. 
7.	Na zbernom dvore nie je možné odovzdať odpadové pneumatiky a nespotrebované lieky a zdravotnícke pomôcky.
8.	Zber odpadov na zberných dvoroch sa neuskutočňuje od podnikateľov.
§29 - Spôsob nahlasovania nezákonne umiestneného odpadu
1.	Oznámiť umiestnenie nezákonné umiestnenie odpadu môže akákoľvek fyzická osoba alebo právnická osoba príslušnému orgánu štátnej správy odpadového hospodárstva alebo obci, v ktorej územnom obvode sa táto nehnuteľnosť nachádza a to ústne alebo písomne.
2.	Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť orgánu podľa bodu 1.
3.	O oznámeniach podaných podľa odsekov 1 a 2 sa obec a orgán štátnej správy odpadového hospodárstva navzájom informujú najneskôr do siedmich pracovných dní odo dňa oznámenia.

4.	Časť - Kontrola nariadenia, pokuty za priestupky 
§30 - Kontrola nariadenia
Vykonávať kontrolu dodržiavania tohto nariadenia sú oprávnení:
a)	poverení zamestnanci obce,
b)	príslušná komisia pri obecnom zastupiteľstve
c)	kontrolór obce.

§31 - Pokuty za priestupky
1.	Priestupku sa dopustí ten, kto
a)	uloží odpad na iné miesto než na miesto určené obcou,
b)	uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená,
c)	zhodnocuje alebo zneškodňuje odpad v rozpore s týmto zákonom,
d)	nesplní oznamovaciu povinnosť podľa § 15 ods. 2 – „Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť obci alebo príslušnému orgánu štátnej správy odpadového hospodárstva“,
e)	zmiešava elektroodpad z domácností s inými zložkami komunálneho odpadu,
f)	nakladá s odpadovými pneumatikami v rozpore s § 72 – „Konečný používateľ pneumatiky je povinný pneumatiku po tom, ako sa stala odpadovou pneumatikou odovzdať distribútorovi pneumatík okrem odpadových  pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel“,
g)	nakladá so stavebnými odpadmi alebo s odpadmi z demolácií v rozpore s § 77 ods.  4 – „Osoba, ktorá nakladá s odpadmi, ktoré vznikli pri výstavbe, údržbe, rekonštrukcii alebo demolácii komunikácií, je povinná stavebné odpady vznikajúce pri tejto činnosti a odpady z demolácií materiálovo zhodnotiť pri výstavbe, rekonštrukcii alebo údržbe komunikácií“,
h)	koná v rozpore s § 81 ods. 6 písm. b) – „Zakazuje sa ukladať oddelene vyzbierané zložky komunálneho odpadu, na ktoré sa uplatňuje rozšírená zodpovednosť výrobcov, a vytriedený biologicky rozložiteľný komunálny odpad na skládku odpadov, okrem nezhodnotiteľných odpadov po dotriedení“,
i)	koná v rozpore s § 81 ods. 9 – „Pôvodca komunálnych odpadov je povinný nakladať alebo inak s nimi zaobchádzať v súlade so všeobecne záväzným nariadením obce, zapojiť sa do systému zberu komunálnych odpadov v obci, užívať zberné nádoby zodpovedajúce systému zberu komunálnych odpadov v obci, ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci“,
j)	koná v rozpore s § 81 ods. 13 – „Vykonávať na území obce zber, vrátane mobilného zberu, a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne,  môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov.  Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy podľa prvej vety uzatvorenú aj zmluvu podľa § 59 ods. 4 s organizáciou zodpovednosti výrobcov, s ktorou obec uzavrela zmluvu podľa § 59 ods. 2.“, 
k)	neposkytne obcou požadované údaje podľa § 81 ods. 17 – „Prevádzkovateľ kuchyne, držiteľ komunálneho odpadu a držiteľ drobného stavebného odpadu alebo ten, kto nakladá s komunálnymi odpadmi alebo s drobnými stavebnými odpadmi na území obce, je povinný na vyžiadanie obce poskytnúť pravdivé a úplné informácie súvisiace s nakladaním s komunálnymi odpadmi a drobnými stavebnými odpadmi“.
2.	Priestupky podľa odseku 1 písm. a) až k) prejednáva obec. Iné priestupky podľa zákona o odpadoch prejednáva Okresný úrad. Iné správne delikty prejednáva Orgán štátnej správy odpadového hospodárstva.
3.	Za priestupok podľa odseku 1 písm. a) až k) môže obec uložiť pokutu do 1 500 eur.
4.	Na priestupky a na ich prejednávanie sa vzťahuje všeobecný predpis o prejednávaní priestupkov (Zákon NR SR č. 372/1990 Zb. o priestupkoch v znení neskorších predpisov).
5.	Výnosy pokút uložených za priestupky podľa odseku 1 sú príjmom rozpočtu obce.

5.	Časť – Miestne poplatky za komunálny a drobný stavebný odpad. 
§32 – Platenie poplatku. 
1	Miestny poplatok za komunálne odpady a drobné stavebné odpady sa platí za komunálne odpady a drobné stavebné odpady, ktoré vznikajú na území obce.
2	Poplatok platí poplatník, ktorým je:
a.	fyzická osoba, ktorá ma v obci trvalý alebo prechodný pobyt, alebo ktorá na území obce užíva byt, nebytový priestor, pozemnú stavbu, alebo jej časť na iný účel ako na podnikanie
b.	právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie
c.	podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania
3	Platiteľom poplatku je vlastník, správca alebo nájomca nehnuteľnosti, bytu alebo nebytového priestoru, ak je takáto nehnuteľnosť v spoluvlastníctve viacerých vlastníkov je platiteľom zástupca alebo správca určený vlastníkmi. Ak si vlastníci neurčia zástupcu alebo správcu určí platiteľa obec. Ak je vlastníkom štát, VÚC, alebo obec za vybraný poplatok ručí správca.
4	Poplatková povinnosť vzniká dňom, ktorým nastane skutočnosť uvedená v ods. 2.

§33 – Sadzba poplatku
1.	Sadzba poplatku za komunálny odpad pre fyzické osoby: 
  0,0767€/osoba/deň  (28€/osoba/rok)
2.  Sadzba poplatku za drobný stavebný odpad pre fyzické osoby:
0,05€/kg
3.  Pre PO a podnikateľov obec určuje množstvový zber komunálneho odpadu a sadzba poplaku je:
   Objem nádoby                 €/ litre                    €/rok               
   120 l                         0,0129                     56,-                 
   240 l                         0,0129                     112,-                 
  1100 l                         0,0129                     515,20,-                   
4.  Sadzba poplatku podľa ods. 1-3, nesmie byť vyššia ako súčet priemerných nákladov obce na                                                               
    zabezpečenie činnosti nakladania s komunálnymi odpadmi a drobnými stavebnými odpadmi     
5.   Obec poplatok zníži podľa najnižšej sadzby, alebo odpustí za obdobie, za ktoré poplatník     
     preukáže na základe podkladov, že neužíva nehnuteľnosť, ktorú je oprávnený užívať, viac ako        
     90 po sebe nasledujúcich dní.                                                                                   
6.  Poplatok za stratu alebo znehodnotenie nádoby:
    120 l  plastová nádoba - 33,19 € 
    240 l  plastová nádoba - 49,79 € 
    1100 l kontajner plastový - 398,32 € 
    1100 l kontajner kovový -  464,71 € 
7.  Fyzickým osobám nad 62 rokov fyzického veku a fyzickým osobám ZŤP sa sadzba znižuje o 50 %.
8.  Obec môže na základe žiadosti poplatníka, na zmiernenie alebo odstránenie tvrdosti zákona    
    v jednotlivých prípadoch, vyrubený poplatok znížiť, alebo odpustiť rozhodnutím (§ 82ods. 3  
   zákona 582/2004 Z.z.v znení neskorších predpisov).

§34 – Vyrubenie poplatku a splatnosť.
1.	Poplatok správca dane vyrubuje každoročne rozhodnutím na celé zdaňovacie obdobie. Vyrubený poplatok je splatný do 15 dní odo dňa nadobudnutia právoplatnosti rozhodnutia.
2.	Ak vznikne poplatková povinnosť v priebehu zdaňovacieho obdobia, správca dane vyrubí pomernú časť poplatku rozhodnutím, začínajúc dňom vzniku poplatkovej povinnosti, až do konca príslušného zdaňovacieho obdobia.
3.	Poplatok za množstvový zber drobného stavebného odpadu, je splatný pri odovzdaní odpadu. 
§35 – Spôsoby a lehota zaplatenia poplatku a vrátenia poplatku.

1.	Poplatník môže (s výnimkou poplatku za drobný stavebný odpad) zaplatiť správcovi dane poplatok:
   a) v hotovosti priamo do pokladne správcu dane
   b) bezhotovostným prevodom na účet správcu dane vedený v Prima banke Slovensko, a.s.,  IBAN: SK055600 00000000 3265534001 
   c) formou šeku
2.	Pri množstvovom zbere drobného stavebného odpadu, poplatok platí  poplatník v hotovosti na mieste zberu do pokladne správcu dane
3.	Správca dane vráti podľa zákona §82, odst.1 poplatok za komunálne odpady jeho pomernú časť poplatníkovi, ktorému zanikla povinnosť platiť poplatok v priebehu zdaňovacieho obdobia a preukáže splnenie podmienok na vrátenie poplatku, alebo jeho pomernej časti.

§36 - Záverečné ustanovenia
1.	Toto všeobecne záväzné nariadenie vychádza z platnej právnej úpravy v odpadovom hospodárstve Slovenskej republiky.
2.	Ďalšie povinnosti fyzických osôb, právnických osôb a fyzických osôb oprávnených na podnikanie, ktoré im vyplývajú zo zákona č. 79/2015 Z. z. o odpadoch a o zmene a doplnení  niektorých zákonov, ako aj iných zákonov, nie sú týmto nariadením dotknuté.
3.	Zrušuje sa Všeobecne záväzné nariadenie Obce č. 3/2019 o nakladaní s komunálnymi odpadmi a drobnými stavebnými odpadmi na území obce.		.
4.	Na tomto Všeobecne záväznom nariadení sa uznieslo Obecné zastupiteľstvo v Moravskom Svätom Jáne	dňa 15.12.2020	a schválilo ho uznesením č.  /2020.
5.	Návrh VZN č. 01/2020 bol zverejnený na úradnej tabuli obce	 a na internetovej stránke obce od 27.11.2020 	.
6.	VZN č. 01/2020 nadobúda účinnosť dňa 01.01.2021.
7.	Úplné znenie VZN č. 01/2020 bude prístupné na Obecnom úrade v Moravskom Svätom Jáne a na internetovej stránke obce  www.moravskysvatyjan.sk.

V Moravskom Svätom Jáne, dňa 

                                                    _____________________
                                                          Anton Emrich
                                                            starosta